  Анжелика Тихонова корреспондент Удмуртиын Пичи Пурга ёросысь Яган черкогурт но Улӥ Кечол гурт вискысь 4 иськем 370 метр кыстӥськись сюресэз тупатъян ужъёсты йылпумъязы. Со сярысь «Удмуртавтодор» огазеяськонлэн «ВКонтакте» мерлыко вотэсысь огиназ ивортэмын. Сюрес вылын рос-прос тупатъян ужъёс ортчытэмын. Музъемзы аспӧртэм луэмен сэрен куд-ог интыосысь мускыт улӥсь сюез воштоно но сюреслэсь инъетсэ кезьыт ресайклинг амалъя юнматоно луиз. Озьы инъет луись ватсаса юн сӥ кылдытӥзы. Сюрес вылэ кык сӥен пӧсь асфальтобетон сурет вӧлдӥзы. Бӧрысь сюрес дуръёсты ӝутӥзы но векчиятэм изэн юнматӥзы, со сяна, 120 метр мында кенер пуктӥзы Озьы Пичи Пурга ёросын быдэсак выльдэм но кышкыттэмлыкъя вань туала куронъёслы тупась 4 иськем 370 метр выль сюрес кылдӥз.  Ужъёслы коньдон «Кышкыттэм но ӟечлыко автомобиль сюресъёс» федерал программа улсын вуиз. Тодэ вайытом, «Кышкыттэм но ӟечлыко автомобиль сюресъёс» ӵектосъя 2020-тӥ арын выльдоно сюресъёслэн нырысь-валысь лыдметазы та сюреслэн 2-тӥысен 7-тӥ иськемозь люкетэз пыриз. Кызьы веразы Удмуртиысь Транспортъя но сюрес возёсъя министерствоын, та сюресэз выльдон элькунлы туж кулэ, малы ке шуоно со Татарстан палась Уфа пала мынӥсь транспорт понна сюресэз 15 иськемлы вакчиятыны но Кам шур вамен выж вылтӥ трафикез будэтыны луонлык сётэ.  Тодэ вайытом, кемалась ик ӧвӧл, Шаркан ёросысь но Можгаысь сюресъёсты тупатъян ужъёсты йылпумъязы.  Тегъёс: Авто Удмуртия сюресъёс ПичиПурга тупатъянужъёс  